62023CO0084
ОПРЕДЕЛЕНИЕ НА СЪДА (oсми състав)
5 октомври 2023 година (
*1
)
„Преюдициално запитване — Член 99 от Процедурния правилник на Съда — Земеделие — Обща организация на пазарите — Скàли на Европейския съюз за класификация на кланични трупове на говеда, свине и овце — Делегиран регламент (ЕС) 2017/1182 — Дерогации от общото задължение за класифициране на кланичните трупове — Кланици — Член 2, параграф 1 — Дерогации, предоставяни на малките предприятия — Национална правна уредба, която не предвижда възможност за предоставяне на такива дерогации — Задължителен или факултативен характер на тези дерогации“
По дело C‑84/23
с предмет преюдициално запитване, отправено на основание член 267 ДФЕС от Înalta Curte de Casație și Justiție — Secția de contencios administrativ și fiscal (Върховен касационен съд — Отделение за административни и данъчни спорове, Румъния) с акт от 5 октомври 2022 г., постъпил в Съда на 14 февруари 2023 г., в рамките на производство по дело
SC Dinamel Trade SRL
срещу
Ministerul Agriculturii şi Dezvoltării Rurale,
СЪДЪТ (осми състав),
състоящ се от: M. Safjan, председател на състава, N. Jääskinen и M. Gavalec (докладчик), съдии,
генерален адвокат: L. Medina,
секретар: A. Calot Escobar,
предвид решението, взето след изслушване на генералния адвокат, да се произнесе с мотивирано определение в съответствие с член 99 от Процедурния правилник на Съда,
постанови настоящото
Определение
1
Преюдициалното запитване се отнася до тълкуването на член 2, параграф 1 от Делегиран регламент (ЕС) 2017/1182 на Комисията от 20 април 2017 година за допълване на Регламент (ЕС) № 1308/2013 на Европейския парламент и на Съвета по отношение на скàлите на Съюза за класификация на кланични трупове на говеда, свине и овце и по отношение на отчитането на пазарните цени на някои категории кланични трупове и живи животни (ОВ L 171, 2017 г., стр. 74).
2
Запитването е отправено в рамките на спор между SC Dinamel Trade SRL и Ministerul Agriculturii și Dezvoltării Rurale (Министерство на земеделието и развитието на селските райони, Румъния) по повод на предоставянето на дерогация от общото задължение за класифициране на кланичните трупове на говеда и свине, предвидено от националната правна уредба.
Правна уредба
Правото на Съюза
Регламент (ЕС) № 1308/2013
3
Член 19 от Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕО) № 234/79, (ЕО) № 1037/2001 и (ЕО) № 1234/2007 на Съвета (ОВ L 347, 2013 г., стр. 671 и поправка в ОВ L 130, 2016 г., стр. 9) е озаглавен „Делегирани правомощия“ и параграф 6 от него гласи:
„За да се вземат предвид техническите промени и потребностите на секторите, посочени в член 10, както и необходимостта да се стандартизира представянето на различните продукти с цел подобряване на прозрачността на пазара, регистриране на цените и прилагане на мерките за пазарна интервенция, на Комисията се предоставя правомощието да приема делегирани актове в съответствие с член 227:
a)
за адаптиране и актуализиране на разпоредбите на приложение IV относно скалите на Съюза за класификация, идентифициране и представяне на кланични трупове;
б)
за установяване на допълнителни разпоредби, свързани с класифицирането, включително чрез квалифицирани класификатори, с категоризирането, в това число техники за автоматизирано категоризиране, с идентифицирането, претеглянето и маркирането на кланични трупове, с изчисляването на средните цени в Съюза и с коефициентите на претегляне, използвани в изчислението на тези цени;
в)
за определяне на дерогации в сектора на говеждото и телешкото месо от разпоредбите и на специални дерогации, които да могат да се предоставят от държавите членки на кланици, където се колят малък брой животни от рода на едрия рогат добитък, и допълнителни разпоредби за съответните продукти, в това число разпоредби, отнасящи се до класовете по конформация и залоеност, и, в сектора на овчето месо, допълнителни разпоредби по отношение на теглото, цвета на месото и залоеността, и критерии за класификацията на агнета с ниско тегло;
г)
за даване на разрешение на държавите членки да не прилагат скалата за категоризиране на кланични трупове на свине и разрешение да използват допълнителни критерии за оценка, освен теглото и оцененото съдържание на постно месо, или за постановяване на дерогации от тази скала“.
4
Член 227 от този регламент е озаглавен „Упражняване на делегирането“ и гласи:
„1.   Правомощието да приема делегирани актове се предоставя на Комисията при спазване на предвидените в настоящия член условия.
2.   Правомощието да приема делегирани актове, посочено в настоящия регламент, се предоставя на Комисията за срок от седем години, считано от 20 декември 2013 г. Комисията изготвя доклад относно делегирането на правомощия не по-късно от девет месеца преди изтичането на седемгодишния срок. Делегирането на правомощия се продължава мълчаливо за срокове с еднаква продължителност освен ако Европейският парламент или Съветът не възразят срещу подобно продължаване не по-късно от три месеца преди изтичането на всеки срок.
3.   Делегирането на правомощия, посочено в настоящия регламент, може да бъде оттеглено по всяко време от Европейския парламент или от Съвета. С решението за оттегляне се прекратява посоченото в него делегиране на правомощия. То поражда действие в деня след публикуването на решението в Официален вестник на Европейския съюз или на по-късна, посочена в решението дата. То не засяга действителността на делегираните актове, които вече са в сила.
4.   Веднага след като приеме делегиран акт, Комисията нотифицира акта едновременно на Европейския парламент и Съвета.
5.   Делегиран акт, приет съгласно настоящия регламент, влиза в сила единствено ако нито Европейският парламент, нито Съветът са представили възражения в срок от два месеца от нотифицирането на акта [на] Европейския парламент и на Съвета, или ако преди изтичането на този срок и Европейският парламент, и Съветът са уведомили Комисията, че няма да представят възражения. Този срок се удължава с два месеца по инициатива на Европейския парламент или на Съвета“.
5
Приложение IV към посочения регламент е озаглавено „Скали на Съюза за класификация на кланични трупове, посочени в член 10“ и гласи следното:
„А. Скала на Съюза за класификация на кланични трупове на едър рогат добитък на възраст осем месеца или повече
[…]
V. Класифициране и идентифициране
Кланиците, одобрени […], предприемат необходимите мерки всички кланични трупове или половинки трупове от едър рогат добитък на възраст осем месеца или повече, заклани в тези кланици […], да са класифицирани и идентифицирани в съответствие със скалата на Съюза.
Държавите членки могат да разрешат преди кланичните трупове или половинки трупове да бъдат идентифицирани чрез маркиране, външната им тлъстина да бъде отстранена, ако степента на залоеност дава основание за това.
Б. Скала на Съюза за класификация на кланични трупове от свине
[…]
II. Класификация
Кланичните трупове се разпределят в класове в зависимост от установеното съдържание на постно месо в тях и се класифицират, както следва:
Клас
Постно месо като процент спрямо теглото на трупа
S
60 или повече
E
55 или повече, но по-малко от 60
U
50 или повече, но по-малко от 55
R
45 или повече, но по-малко от 50
O
40 или повече, но по-малко от 45
P
по-малко от 40“.
Делегиран регламент 2017/1182
6
Съображение 3 от Делегиран регламент 2017/1182 гласи:
„С цел да се намали административната тежест, държавите членки следва да имат възможност да предоставят на малките предприятия дерогации от общото задължение за класифициране на кланичните трупове. На базата на придобития опит от прилагането на скàлата на Съюза за класификация е целесъобразно да се предвидят такива дерогации за кланиците, в които седмично се извършва клане на по-малко от 150 броя животни от рода на едрия рогат добитък на възраст осем месеца или повече или по-малко от 500 броя свине като средногодишно количество. Въпреки това, по-специално с цел да се гарантира представителността на отчитането на цените, държавите членки могат да определят по-ниски граници в зависимост от националните си условия“.
7
Член 1 от този регламент е озаглавен „Идентификация на възрастта и категориите на животните от рода на едрия рогат добитък“ и предвижда:
„Възрастта на животните от рода на едрия рогат добитък за целите на определяне на категориите, посочени в буква A, точка II от приложение IV към [Регламент № 1308/2013], се проверява на базата на информацията, която е на разположение в системата за идентификация и регистрация на животни от рода на едрия рогат добитък, създадена във всяка държава членка в съответствие с дял I от Регламент (ЕО) № 1760/2000 [на Европейския парламент и на Съвета от 17 юли 2000 година за създаване на система за идентификация и регистрация на едър рогат добитък и относно етикетирането на говеждо месо и продукти от говеждо месо и за отмяна на Регламент (ЕО) № 820/97 (ОВ L 204, 2000 г., стр. 1; Специално издание на български език, 2007 г., глава 3, том 34, стр. 186)]“.
8
Член 2 от посочения регламент е озаглавен „Дерогации от задължителното класифициране на кланични трупове“ и предвижда:
„1.   Държавите членки могат да решат, че изискванията относно класифицирането на кланичните трупове на животни от рода на едрия рогат добитък и на свине, предвидени съответно в буква A, точка V и буква Б, точка II от приложение IV към Регламент (ЕС) № 1308/2013, не са задължителни за кланиците, в които се извършва клане на:
a)
по-малко от 150 броя животни седмично от рода на едрия рогат добитък на възраст осем месеца или повече като средногодишно количество;
б)
по-малко от 500 броя свине седмично като средногодишно количество.
Държавите членки могат да определят по-ниска граница, по-специално с цел да се осигури представителността при регистрирането на цените, както е посочено в член 8, параграф 2 от Регламент за изпълнение (ЕС) 2017/1184 [на Комисията от 20 април 2017 година за определяне на правила за прилагането на Регламент № 1308/2013 (ОВ L 171, 2017 г., стр. 103)].
2.   Държавите членки могат да решат, че изискванията относно класифицирането на кланичните трупове на животни от рода на едрия рогат добитък и на свине не са задължителни:
a)
за кланичните трупове на животните от рода на едрия рогат добитък и на свине, които са собственост на кланицата, ако не се извършва търговска сделка по закупуване на тези животни;
б)
за кланичните трупове на свине от ясно определени местни породи или със специфични начини на предлагане на пазара, ако техният анатомичен телесен състав прави невъзможна еднородната и стандартизирана класификация на кланичните трупове.
3.   Държавите членки, които прилагат класифициране на кланичните трупове на овце съгласно член 10, втора алинея от Регламент (ЕС) № 1308/2013, могат да решат въз основа на обективни и недискриминационни критерии, че изискванията относно класифицирането на кланичните трупове на овце не са задължителни за някои кланици.
4.   Държавите членки уведомяват Комисията, ако решат да прилагат някоя от дерогациите, предвидени в параграфи 1, 2 и 3 от настоящия член“.
Румънското право
9
Член 2, параграф 1 от Ordonanța Guvernului nr. 4/2019 privind reorganizarea sistemului național de clasificare a carcaselor de bovine, porcine și ovine, precum și monitorizarea, controlul și raportarea prețurilor de piață ale carcaselor și ale animalelor vii (Правителствено постановление № 4/2019 за реорганизация на националната система за класифициране на кланичните трупове на говеда, свине и овце, както и за наблюдение, контрол и отчитане на пазарните цени на кланичните трупове и живите животни) от 30 януари 2019 г. (Monitorul Oficial al României, част I, бр. 81 от 31 януари 2019 г., наричано по-нататък „ПП №o4/2019“) предвижда, че националната система за класифициране гарантира задължителното прилагане на скалите, използвани в Съюза за класифицирането на кланични трупове на говеда, свине и овце в съответствие с регламентите на Съюза в областта на класифицирането на кланични трупове и с действащото национално законодателство, с цел да се подобри прозрачността на пазара и да се определят сравними пазарни цени за кланичните трупове както на национално равнище, така и на равнището на Съюза, като те представляват основата за управлението на съответните мерки и за прилагането на механизмите за намеса на Комисията в този сектор.
10
Съгласно член 3, параграф 1 от Hotărârea Guvernului nr. 842/2021 privind modul de organizare și funcționare a sistemului național de clasificare a carcaselor de bovine, porcine și ovine (Правителствен указ № 842/2021 относно правилата за организация и функциониране на националната система за класификация на кланичните трупове на говеда, свине и овце) от 11 август 2021 г. (Monitorul Oficial al României, част I, бр. 810 от 24 август 2021 г., наричан по-нататък „ПУ № 842/2021“), прилагането на скалите, използвани в Съюза за класифицирането на кланичните трупове и отчитането на пазарните цени за някои категории от тези кланични трупове и живи животни, както са предвидени от регламентите на Съюза, е задължително и представлява:
„a)
необходимост за наблюдението, на сравнима основа, на пазарните цени на месото във всички държави членки и за изчисляването на тези средни пазарни цени на равнището на Съюза, като това наблюдение е необходимо в сектора на говеждото месо и в този на свинското месо за управлението на съответните мерки, като публичната интервенция, частното складиране и възстановяванията при износ;
b)
условие за допустимост на публичната интервенция в сектора на говеждото месо;
c)
важен инструмент за определяне на стойността на кланичните трупове, който допринася за прозрачността на пазара […]“.
11
По силата на член 5 от ПУ № 842/2021 кланиците имат главно следните задължения:
„[…]
b)
сключват договор за предоставяне на услуги за класифициране на кланични трупове за всеки вид животни, които подлагат на клане, единствено със сътрудници по класифицирането на кланични трупове или независими одобрени класификатори на кланични трупове;
[…]
d)
постоянно осигуряват необходимите условия в предприятието за провеждането и изпълнението от доставчика на услугите на дейността по класифицирането на всички кланични трупове съобразно техническите правила за класифициране на кланични трупове, регистриране и докладване на резултатите от класифицирането и на цените на месото;
[…]
g)
вземат необходимите мерки за осигуряване в предприятието на непрекъснатото извършване на дейността по класифициране на кланичните трупове, когато [лицето], с което е сключен договорът за предоставяне на услуги по класифициране, е санкционирано от Инспекцията по класифициране на кланични трупове под формата на спиране/отнемане на разрешението за извършване на класифициране или във всеки друг случай на изменение/промяна/прекратяване на договора за предоставяне на услуги по класифициране;
h)
съобщават графика за клане на животни на [лицето], с което е сключен договорът за предоставяне на услуги по класифициране, така че последното да присъства в кланицата при започването на клането на животните, за да класифицира кланичните трупове при определянето на топлото им тегло и най-късно в рамките на установения интервал в техническите норми по класифициране, приложими за отделните видове;
i)
предоставят на разположение на класификатора, преди началото на класификацията, документи, съдържащи вярна информация с оглед регистрирането на тези данни в компютърното приложение и изготвянето на доклада за класифициране;
[…]
m)
запазват в архивите пълните документи, подредени хронологично по седмица на декларирането, за срок от две календарни години след края на годината, в която са били изготвени, в съответствие с техническите изисквания за класифицирането, приложими за отделните видове;
n)
предоставят на разположение на всички доставчици/производители на животни, доставяли животни за клане в кланицата, доклада за класифициране, съставен от класификатора на кланични трупове и заверен с подпис, не по-късно от 48 часа след клането на животните;
[…]
p)
сезират регионалната служба на Инспекцията по класифицирането на кланични трупове за всяко установено несъответствие в прилагането от страна на класификатора на техническите правила за класифицирането на кланичните трупове и/или всеки път, когато последният не изпълни клаузите на договора за доставка на услуги и/или всеки път, когато развали договора за доставка на услуги;
[…]
r)
позволяват осъществяването на инспекции […], за да позволят проверката на съответствието с действителността на първоначалното регистриране на данните от докладите за класифициране и да ги съберат в националната база данни за класифициране“.
Спорът в главното производство и преюдициалният въпрос
12
Dinamel Trade, което управлява малка кланица, е принудено да сключи договори за предоставяне на услуги по класифициране на кланични трупове по силата на ПП № 4/2019 и на ПУ № 842/2021, за да изпълни общото задължение за класифициране на кланичните трупове на говеда и свине.
13
Dinamel Trade подава жалба пред Tribunalul Brăila (Окръжен съд Браила, Румъния) за осъждане на Министерството на земеделието и развитието на селските райони да издаде административен акт, който има за цел по-специално да го освободи от задължението да извършва такива дейности по класифициране.
14
Тъй като жалбата е отхвърлена с решение от 9 април 2014 г., Dinamel Trade подава въззивна жалба срещу него пред Curtea de Apel Galați (Апелативен съд Галац, Румъния), който отменя посоченото решение и връща делото на Tribunalul Brăila (Окръжен съд Браила).
15
Сезиран отново с делото, последният обаче се отказва от компетентност в полза на Curtea de Apel Galați (Апелативен съд Галац), който с решение от 30 юни 2016 г. отхвърля жалбата на Dinamel Trade.
16
Последното подава жалба срещу това решение пред запитващата юрисдикция, Înalta Curte de Casație și Justiție — Secția de contencios administrativ și fiscal (Върховен касационен съд — Отделение за административни и данъчни спорове, Румъния), който я отхвърля като неоснователна с решение от 4 февруари 2020 г.
17
Dinamel Trade сезира запитващата юрисдикция с молба за отмяна на влязъл в сила съдебен акт, тъй като в своето решение от 4 февруари 2020 г. запитващата юрисдикция не е взела предвид Делегиран регламент 2017/1182, с мотива че последният не е бил в сила към момента на постановяване на решението на Curtea de Apel Galați (Апелативен съд Галац) от 30 юни 2016 г.
18
Запитващата юрисдикция уважава молбата за отмяна, отменя решението си от 4 февруари 2020 г. и разпорежда насрочване на ново съдебно заседание за произнасяне по жалбата.
19
На 24 май 2022 г. Dinamel Trade внася искане до запитващата юрисдикция да отправи преюдициално запитване до Съда. Dinamel Trade всъщност поддържа, че ПП № 4/2019 и ПУ № 842/2021 не предвиждат дерогация за малките предприятия, тъй като класифицирането на кланични трупове на говеда и свине е задължително, независимо от броя заклани животни седмично, докато от съображенията на Делегиран регламент 2017/1182 е видно, че макар държавите членки да не са длъжни да го правят, те следва да имат възможност да предоставят на малките предприятия дерогации от общото задължение за класифициране на кланичните трупове, с цел да се намали административната им тежест.
20
Като посочва, че е юрисдикция, чиито решения не подлежат на обжалване, поради което се прилага член 267, трета алинея ДФЕС и задължението да сезира Съда, запитващата юрисдикция същевременно счита, че ѝ изглежда очевидно, че законодателят на Съюза е оставил на преценката на всяка държава членка решението дали да предвиди в националното си право дерогации от задължителното класифициране на кланичните трупове на говеда и свине и че Румъния e избрала общо задължение за класифициране без дерогация.
21
Все пак според тази юрисдикция, макар в съображение 3 от Делегиран регламент 2017/1182 Комисията да посочва, че „държавите членки следва да имат възможност да предоставят на малките предприятия дерогации от общото задължение за класифициране на кланичните трупове“, от което действително би могло да се предположи, че държавите членки остават свободни да предоставят такива дерогации, тази институция уточнява там също, че „е целесъобразно да се предвидят такива дерогации за кланиците, в които седмично се извършва клане на по-малко от 150 броя животни от рода на едрия рогат добитък на възраст осем месеца или повече или по-малко от 500 броя свине като средногодишно количество“, което би могло да се разбира по-скоро като задължение в тяхна тежест.
22
Според запитващата юрисдикция при упражняването на правото на преценка във връзка с предоставянето на дерогации от задължителното класифициране на кланични трупове, ПП № 4/2019 и ПУ № 842/2021, с които е направен избор да не се предоставя дерогация и конкретно да се пренебрегнат критериите за анализ, посочени от Делегиран регламент 2017/1182, се отклоняват от принципите на правната уредба на Съюза.
23
Ето защо следва да се определи дали като не предвижда никаква дерогация от посоченото задължение, националната правна уредба е съвместима с Делегиран регламент 2017/1182 и също дали начинът, по който националните органи упражняват свободата си на преценка, е съвместим с този регламент.
24
При тези обстоятелства Înalta Curte de Casație și Justiție — Secția de contencios administrativ și fiscal (Върховен касационен съд — Отделение за административни и данъчни спорове, Румъния) решава да спре производството и да постави на Съда следния преюдициален въпрос:
„Член 2, параграф 1 от [ПП № 4/2019], член 3, параграф 1 и член 5 от [ПУ № 842/2021], които уреждат националната система за класифициране на кланичните трупове и предвиждат, че класифицирането на кланичните трупове [на говеда и на свине] е задължително независимо от броя на закланите животни, […] противоречат ли на член 2, параграф 1, букви а) и б) от [Делегиран регламент 2017/1182], съгласно който е целесъобразно и необходимо да се премахне задължението за класифициране на кланичните трупове за малките кланици, в които се извършва клане на по-малко от 150 броя говеда седмично като средногодишно количество и по-малко от 500 броя свине седмично като средногодишно количество, като се използва изразът: „държавите членки могат да решат, че изискванията относно класифицирането на [кланичните трупове на говеда и свине] не са задължителни за кланиците, в които се извършва клане на ограничен брой говеда и свине“?“.
По преюдициалния въпрос
25
Съгласно член 99 от Процедурния правилник на Съда, когато отговорът на преюдициален въпрос се налага недвусмислено от съдебната практика или отговорът на такъв въпрос не оставя място за разумно съмнение, Съдът може във всеки един момент да се произнесе с мотивирано определение по предложение на съдията докладчик и след изслушване на генералния адвокат.
26
Тази разпоредба следва да се приложи по настоящото дело.
27
Съгласно постоянната съдебна практика в рамките на въведеното с член 267 ДФЕС производство за сътрудничество между националните юрисдикции и Съда задачата на последния е да даде на националния съд полезен отговор, който да му позволи да реши спора, с който е сезиран. С оглед на това при необходимост Съдът може да преформулира въпросите, които са му зададени (решение от 26 октомври 2021 г., PL Holdings, C‑109/20, EU:C:2021:875, т. 34 и цитираната съдебна практика).
28
Трябва също да се припомни, че Съдът не следва да се произнася в рамките на преюдициално производство по съвместимостта на разпоредби на националното право с правните норми на Съюза (определение от 16 май 2022 г., Staatsanwaltschaft Köln (Дете, отведено в Румъния), C‑724/21, EU:C:2022:393, т. 18 и цитираната съдебна практика).
29
При тези условия трябва да се приеме, че с въпроса си запитващата юрисдикция иска по същество да се установи дали член 2, параграф 1, първа алинея, букви а) и б) от Делегиран регламент 2017/1182 трябва да се тълкува в смисъл, че не допуска национална правна уредба, съгласно която изискванията относно класификацията на кланичните трупове на говеда и свине, предвидени съответно в точки А.V и Б.II от приложение IV към Регламент № 1308/2013, са задължителни за всички кланици, установени на националната територия, независимо от броя заклани животни седмично.
30
Съгласно член 2, параграф 1, първа алинея от Делегиран регламент 2017/1182 държавите членки могат да решат, че изискванията относно класифицирането на кланичните трупове на животни от рода на едрия рогат добитък и на свине, предвидени съответно в точки А.V и Б.II от приложение IV към Регламент № 1308/2013, не са задължителни за кланиците, в които се извършва клане на по-малко от 150 броя говеда седмично на възраст 8 месеца или повече като средногодишно количество, или по-малко от 500 броя свине седмично като средногодишно количество.
31
Член 2, параграф 1, втора алинея от този делегиран регламент гласи, че държавите членки могат да определят по-ниска граница, по-специално с цел да се осигури представителността при регистрирането на цените, както е посочено в член 8, параграф 2 от Регламент за изпълнение 2017/1184.
32
Съгласно постоянната практика на Съда при тълкуването на разпоредба от правото на Съюза трябва да се вземат предвид не само текстът ѝ, но и нейният контекст и целите, преследвани от правната уредба, от която тя е част (решение от 28 януари 2020 г., Комисия/Италия (Директива за борба със забавянето на плащане), C‑122/18, EU:C:2020:41, т. 39 и цитираната съдебна практика).
33
Що се отнася най-напред до текста на член 2, параграф 1 от Делегиран регламент 2017/1182, от израза „Държавите членки могат да решат, че изискванията […] не са задължителни“, който се съдържа в първата му алинея, недвусмислено следва, че тази разпоредба предвижда не задължение, а възможност за държавите членки да не правят задължителни в националната си правна уредба тези изисквания за класифицирането на кланичните трупове на говеда и свине.
34
Посочената разпоредба изрично уточнява във втората си алинея свободата на преценка, с която разполага държавата членка, която би решила да предвиди в националната си правна уредба дерогации от посочените задължителни класифицирания, което отново потвърждава факултативния им характер.
35
Следователно от текста на член 2, параграф 1 от Делегиран регламент 2017/1182 следва, че държавите членки са свободни да въвеждат такива дерогации в националната си правна уредба в определените от тази разпоредба граници.
36
Това тълкуване, произтичащо от ясния текст на член 2, параграф 1 от Делегиран регламент 2017/1182, се подсилва по-нататък от контекста, в който се вписват тази разпоредба и правната уредба, от която тя е част.
37
Първо, от параграфи 2 и 3 от посочения член 2 следва, че държавите членки могат да освободят, при предвидените от тях условия, някои видове кланици от задълженията във връзка с класифицирането на кланични трупове на говеда, свине и овце.
38
Второ, следва да се вземе предвид текстът на член 2, параграф 4 от Делегиран регламент 2017/1182, съгласно който държавите членки уведомяват Комисията, ако решат да прилагат някоя от дерогациите, предвидени в параграфи 1—3 от същия член.
39
Всъщност, от една страна, от този текст ясно следва, че държавите членки са тези, които решават дали да приложат някоя от дерогациите, предвидени в член 2.
40
От друга страна, ако се приеме, че държавите членки са длъжни да предвидят такива дерогации, не би имало причина за тях да се прави уведомление.
41
Трето, следва да се припомни, че Делегиран регламент 2017/1182 е приет от Комисията на основание на правомощията, предоставени ѝ с член 227 от Регламент № 1308/2013. Впрочем член 19, параграф 6, буква в) от последния регламент предвижда по-специално, че „на Комисията се предоставя правомощието да приема делегирани актове […] за определяне на дерогации […], които да могат да се предоставят от държавите членки на кланици, където се колят малък брой животни от рода на едрия рогат добитък“.
42
Това оправомощаване обаче не предвижда, че Комисията може да приема делегиран регламент, чиито разпоредби да указват, че държавите членки са длъжни да предоставят такива дерогации.
43
Поради това пределите на посоченото оправомощаване потвърждават тълкуването на член 2, параграф 1, първа алинея, букви а) и б) от Делегиран регламент 2017/1182, както произтича от неговия текст.
44
Четвърто, следва да се добави, че това тълкуване се потвърждава и от текста на някои разпоредби на Регламент № 1249/2008 на Комисията от 10 декември 2008 година за установяване на подробни правила за прилагане на скалите на Общността за класификация на кланични трупове на говеда, свине и овце и за отчитане на цените, свързани с тях (ОВ L 337, 2008 г., стр. 3). Всъщност членове 5 и 20 от този регламент предвиждат съответно, що се отнася до говедата и свинете, че държавите членки може да решат, че изискванията за класифициране на кланичните трупове не са със задължителен характер в определените от този регламент граници.
45
Несъмнено Регламент № 1249/2008 е отменен и заменен с Делегиран регламент 2017/1182 и не е приложим ratione temporis към спора в главното производство, както е видно от акта за преюдициално запитване.
46
Независимо от това ясният текст на тези разпоредби на Регламент № 1249/2008, от който изобщо не следва, че държавите членки са били длъжни да предвидят в националната си правна уредба дерогации от изискванията относно класификацията на кланичните трупове на говедата и свинете, представлява индиция за обхвата на съответните разпоредби на Делегиран регламент 2017/1182.
47
Накрая, що се отнася до целите, преследвани с член 2, параграф 1 от Делегиран регламент 2017/1182, изразената от Комисията воля, видна от текста на съображение 3 от този делегиран регламент, също допуска тълкуване, че държавите членки са свободни да въвеждат дерогации от изискванията относно класифицирането на кланичните трупове на говеда и свине в определените в тази разпоредба граници.
48
Всъщност в това съображение Комисията излага случаите, в които счита за целесъобразно държавите членки да се възползват от предоставената им възможност да предвидят в националната си правна уредба дерогации от задълженията във връзка с класифицирането на кланичните трупове.
49
По-специално, Комисията посочва в първото изречение от споменатото съображение, че държавите членки следва „да имат възможност да предоставят на малките предприятия дерогации от общото задължение за класифициране на кланичните трупове“ с цел да се намали носената от тях административна тежест. Така тази формулировка недвусмислено показва намерението на Комисията да остави на държавите членки възможността да предвидят тези дерогации. Вярно е обаче, че във второто изречение от същото съображение тази институция пояснява, че „е целесъобразно да се предвидят“ такива дерогации за кланиците, в които седмично се извършва клане на „по-малко от 150 броя животни от рода на едрия рогат добитък на възраст осем месеца или повече или по-малко от 500 броя свине“ като средногодишно количество и че държавите членки „могат да определят“ по-ниски граници в зависимост от националните си условия, от което може да се предполага обратното.
50
От това обаче не може да се направи изводът, че с приемането на член 2, параграф 1 от Делегиран регламент 2017/1182 Комисията е възнамерявала да въведе не възможност, а задължение за държавите членки да предвидят дерогации от изискванията за класифицирането на кланичните трупове на говеда и свине.
51
Всъщност, освен това, което следва от ясния текст на съображение 3, първо изречение от този регламент, следва да се припомни, че преамбюлът на акт на Съюза няма задължителна правна сила и не може да бъде изтъкнат нито с цел да бъдат дерогирани самите разпоредби на съответния акт, нито с цел те да бъдат тълкувани в смисъл, който явно противоречи на техния текст (решение от 13 септември 2018 г., Česká pojišťovna, C‑287/17, EU:C:2018:707, т. 33 и цитираната съдебна практика).
52
В случая, както бе посочено в предходните точки от настоящото определение, член 2, параграф 1, първа алинея от Делегиран регламент 2017/1182 не установява никакво задължение в тежест на държавите членки. Следователно тази разпоредба не може да се тълкува в обратен смисъл, с мотива че второто изречение от съображение 3 от същия би могло от своя страна да се разбира в такъв смисъл.
53
С оглед на гореизложените мотиви член 2, параграф 1, първа алинея, букви а) и б) от Делегиран регламент 2017/1182 трябва да се тълкува в смисъл, че допуска национална правна уредба, съгласно която изискванията относно класификацията на кланичните трупове на говеда и свине, предвидени съответно в точки А.V и Б.II от приложение IV към Регламент № 1308/2013, са задължителни за всички кланици, установени на националната територия, независимо от броя заклани животни седмично.
По съдебните разноски
54
С оглед на обстоятелството, че за страните по главното производство настоящото дело представлява отклонение от обичайния ход на производството пред запитващата юрисдикция, последната следва да се произнесе по съдебните разноски.
По изложените съображения Съдът (осми състав) реши:
Член 2, параграф 1, първа алинея, букви a) и б) от Делегиран регламент (ЕС) 2017/1182 на Комисията от 20 април 2017 година за допълване на Регламент (ЕС) № 1308/2013 на Европейския парламент и на Съвета по отношение на скàлите на Съюза за класификация на кланични трупове на говеда, свине и овце и по отношение на отчитането на пазарните цени на някои категории кланични трупове и живи животни
трябва да се тълкува в смисъл, че
допуска национална правна уредба, съгласно която изискванията относно класификацията на кланичните трупове на говеда и свине, предвидени съответно в точки А.V и Б.II от приложение IV към Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007, са задължителни за всички кланици, установени на националната територия, независимо от броя заклани животни седмично.
Подписи
(
*1
)	Език на производството: румънски.